CELEX: 52020PC0089
Language: hr
Date: 2020-03-04
Title: Prijedlog ODLUKE VIJEĆA o postojanju prekomjernog deficita u Rumunjskoj

EUROPSKA KOMISIJA
            Bruxelles, 4.3.2020.
            COM(2020) 89 final
            2020/0038(NLE)
            Prijedlog
            ODLUKE VIJEĆA
            o postojanju prekomjernog deficita u Rumunjskoj
            
               
         
         
            
            
            
               2020/0038 (NLE)
            
            
               Prijedlog
            
            
               ODLUKE VIJEĆA
            
            
               o postojanju prekomjernog deficita u Rumunjskoj
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije (UFEU), a posebno njegov članak 126. stavak 6.,
            
            
               uzimajući u obzir prijedlog Komisije,
            
            
               uzimajući u obzir primjedbe koje je dala Rumunjska,
            
            
               budući da:
            
            
               (1)U skladu s člankom 126. UFEU-a države članice izbjegavaju prekomjerni državni deficit.
            
            
               (2)Pakt o stabilnosti i rastu (PSR) temelji se na cilju zdravih državnih financija kao sredstvu jačanja uvjeta za stabilnost cijena i snažan održiv rast koji dovodi do otvaranja novih radnih mjesta.
            
            
               (3)Postupkom u slučaju prekomjernog deficita u skladu s člankom 126. UFEU-a, kako je objašnjeno u Uredbi Vijeća (EZ) br. 1467/97 o ubrzanju i pojašnjenju provedbe postupka u slučaju prekomjernog deficita
                  1
                (koja je dio PSR-a), predviđeno je donošenje odluke o postojanju prekomjernog deficita. Protokolom br. 12 o postupku u slučaju prekomjernog deficita, koji je priložen Ugovoru o Europskoj uniji i UFEU-u, utvrđuju se daljnje odredbe o provedbi postupka u slučaju prekomjernog deficita. Uredbom Vijeća (EZ) br. 479/2009
                  2
                utvrđuju se detaljna pravila i definicije za primjenu tih odredaba.
            
            
               (4)U skladu s člankom 126. stavkom 5. UFEU-a, ako Komisija smatra da u nekoj državi članici postoji ili bi se mogao pojaviti prekomjerni deficit, ona dotičnoj državi članici upućuje svoje mišljenje i o tome izvješćuje Vijeće. Komisija je, uzevši u obzir svoje izvješće u skladu s člankom 126. stavkom 3. UFEU-a i mišljenje Gospodarskog i financijskog odbora u skladu s člankom 126. stavkom 4. UFEU-a, zaključila da u Rumunjskoj postoji prekomjerni deficit. Komisija je stoga [4. ožujka] 2020. navedeno mišljenje uputila Rumunjskoj i o tome obavijestila Vijeće
                  3
               .
            
            
               (5)U članku 126. stavku 6. UFEU-a navodi se da Vijeće, prije nego što na temelju sveobuhvatne procjene odluči postoji li prekomjerni deficit, treba razmotriti sve primjedbe koje dotična država članica želi dati. U slučaju Rumunjske sveobuhvatnom procjenom dolazi se do zaključaka u nastavku.
            
            
               (6)Prema podacima koje su rumunjska tijela dostavila 30. rujna 2019. i koje je zatim potvrdio Eurostat, deficit opće države u Rumunjskoj dosegnuo je 3,0 % BDP-a u 2018., dok je dug opće države iznosio 35,0 % BDP-a. Uzimajući u obzir revidirane vrijednosti BDP-a koje je objavio rumunjski zavod za statistiku nakon objave Eurostatova priopćenja za javnost, ti su se udjeli neznatno promijenili, pri čemu je 2018. deficit iznosio 2,9 % BDP-a, a dug 34,7 % BDP-a. Prema podacima koje su dostavila rumunjska tijela u 2019. je planiran deficit opće države od 2,8 % BDP-a.
            
            
               (7)Vlada je 10. prosinca 2019. donijela fiskalno-proračunsku strategiju za razdoblje 2020.–2022. (dalje u tekstu „Fiskalna strategija”) s ciljem deficita opće države od 3,8 % BDP-a u 2019. To je iznad i nije blizu referentne vrijednosti od 3 % BDP-a iz Ugovora. Osim toga, premašivanje referentne vrijednosti iz Ugovora u 2019. nije iznimno jer nije posljedica neuobičajenog događaja ni ozbiljnog gospodarskog pada u smislu Ugovora i Pakta o stabilnosti i rastu. U Komisijinoj zimskoj prognozi 2020. predviđa se da će rast realnog BDP-a iznositi 3,9 % u 2019. i 3,8 % u 2020. te da će jaz outputa biti oko nule. Jednokratne stavke iznosile su 0,1 % BDP-a u 2019. i bile su posljedica povrata upravnih pristojbi za okoliš na automobile. Planirano premašivanje referentne vrijednosti od 3 % BDP-a nije ni privremeno za potrebe Ugovora i Pakta o stabilnosti i rastu. U Komisijinoj zimskoj prognozi 2020., proširenoj fiskalnim varijablama, predviđen je deficit opće države od 4,0 % BDP-a u 2019., 4,9 % BDP-a u 2020. i 6,9 % BDP-a u 2021. Predviđeno povećanje deficita najviše se temelji na znatnim povećanjima mirovina. Vlada u Fiskalnoj strategiji predviđa i da će deficit opće države u 2020. i 2021. ostati iznad referentne vrijednosti, uz predviđeni deficit od 3,6 % BDP-a u 2020. i 3,4 % u 2021. Kriterij deficita iz UFEU-a stoga prima facie nije ispunjen.
            
            
               (8)Rumunjski dug opće države iznosio je 34,7 % BDP-a u 2018. U Komisijinoj zimskoj prognozi 2020. proširenoj fiskalnim varijablama i u Fiskalnoj strategiji predviđa se da će se dug opće države do 2021. povećavati, ali će ostati ispod referentne vrijednosti iz Ugovora. Prema Fiskalnoj strategiji dug opće države trebao bi se povećati na 37,8 % u 2021. Komisija predviđa znatnije povećanje, na 41,9 % BDP-a u 2021. Dakle, ispunjen je kriterij duga iz UFEU-a.
            
         
         
            
               (9)U skladu sa zahtjevima iz članka 126. stavka 3. UFEU-a, Komisija je u svojem izvješću analizirala i sve odgovarajuće čimbenike iz članka 126. stavka 3. UFEU-a. U skladu s člankom 2. stavkom 4. Uredbe (EZ) br. 1467/97, kad god omjer državnog duga i BDP-a ne prelazi referentnu vrijednost, relevantni čimbenici uzimaju se u obzir u koracima prema odluci o postojanju prekomjernog deficita. U procjeni usklađenosti s kriterijem deficita uzeti su u obzir relevantni čimbenici, konkretno, nepoduzimanje učinkovitih mjera kao odgovor na preporuke Vijeća u okviru postupka zbog značajnog odstupanja pokrenutog 2017., ograničeni napredak Rumunjske u provedbi strukturnih reformi i visoki rizici za fiskalnu održivost kojima je Rumunjska izložena u srednjoročnom i dugoročnom razdoblju. Ti čimbenici ne mijenjaju zaključak da nije ispunjen kriterij deficita iz UFEU-a,
            
            
               DONIJELO JE OVU ODLUKU:
            
            
               Članak 1.
            
            
               Na temelju sveobuhvatne procjene zaključuje se da u Rumunjskoj postoji prekomjerni deficit zbog neusklađenosti s kriterijem deficita.
            
            
               Članak 2.
            
            
               Ova je Odluka upućena Rumunjskoj.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 209, 2.8.1997., str. 6.
               
               
                  
                     (2)
                  
                        SL L 145, 10.6.2009., str. 1.
               
               
                  
                     (3)
                  
                        Svi dokumenti povezani s postupkom u slučaju prekomjernog deficita za Rumunjsku dostupni su na: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/closed-excessive-deficit-procedures/romania_en#ongoing-procedure